**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 23.04.2018, ora 08.00 – 24.04.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 23.04.2018, ora 7.00**

**RÂURI**

**Debitele au fost, în general, staţionare**, exceptând râurile din bazinele hidrografice: Jiu, Olt, Vedea, Argeş, Ialomiţa, Bistriţa, Putna, Râmnicu Sărat şi Prut, unde au fost în scădere.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vișeu, Vedea, bazinul superior al Jiului, bazinul superior al Bistriţei, cursul inferior al Prutului şi pe cele din Dobrogea și mai mici (sub 30% din normalele lunare) pe râurile din bazinele hidrografice Bârlad și Jijia.

**Nivelurile** pe râuri la staţiile hidrometrice **se situează sub** **COTELE DE ATENŢIE.**

**Debitele vor fi, în general, staţionare**, exceptând râurile din bazinele hidrografice: Jiu, Olt, Vedea, Argeş, Ialomiţa şi Prut, unde vor fi în scădere.

Sunt posibile creşteri de niveluri şi debite pe râurile mici din zonele de deal şi de munte din nordul, vestul şi centrul ţării ca urmare a precipitațiilor prognozate şi propagării.

**Nivelurile** pe râuri la staţiile hidrometrice **se vor situa sub** **COTELE DE ATENŢIE.**

**DUNĂRE**

**Este în vigoare până pe data de 30.04.2018, la ora 16:00, avertizarea hidrologică nr. 27-COD GALBEN pentru fluviul Dunărea, vizând menţinerea nivelurilor peste COTELE DE ATENŢIE pe sectorul aval Galaţi (judeţele Galaţi, Constanţa şi Tulcea).**

**Debitul la intrarea în ţară** (secţiunea Baziaş) în intervalul 23-24.04.2018 **a fost în scădere, având valoarea de 8800 m3/s**, peste media multianuală a lunii **aprilie (7900 m3/s).**

În aval de Porţile de Fier debitele au fost în scădere.

Nivelurile se situează peste FAZA I DE APĂRARE la staţiile hidrometrice: Cernavodă (500+14)– jud. CT, Isaccea (380+60) – jud. TL și Tulcea (320+33) – jud. TL.

**Debitul la intrarea în ţară** (secţiunea Baziaş) **va fi în scădere (8600 m3/s).**

În aval de Porţile de Fier debitele vor fi în scădere.

Nivelurile se vor situa peste FAZA I DE APĂRARE la Cernavodă şi pe sectorul Isaccea – Tulcea.

**Se situează în faza I de apărare următoarele sectoare de dig:**

- Ostrov, Băneasa, Dunăreni, Dunărea (pr. Dunărea), Topalu I şi II, Hârşova-Ciobanu (C7 km 2+500, C6 km 13+950), Ciobanu-Gârliciu (km 21+950) – jud. Constanța;

- Mărașu, Brăila-Dunăre-Siret, Călmățui-Gropeni-Chiscani comp. 1 şi 2, Vărsătura, Titcov -jud. Brăila;

- Bădălan – jud. Galați;

- 23 August-Grindu, Grindu-Canton km 30, Pardina, Crişan, Sf. Gheorghe, Tulcea-Nufăru, dig loc. Mahmudia, dig Periprava-jud. Tulcea.

**Se situează în faza a II-a de apărare următoarele sectoare de dig:**

- Ciobanu-Gârliciu (km 19+150, C2 km 25+450) – jud. Constanța;

- Băndoiu, Maicanu, Lungulețu, Filipoiu, Gemenele, Bălaia din Insula Mare a Brăilei, Călmățui-Gropeni-Chiscani comp. 3, Noianu-Chiscani, Municipiu -jud. Brăila;

- Letea, Smârdan-23 August I şi II, Canton km 30-Ciulineţ, Ciulineţ-Isaccea, Gârliciu-Dăeni, Ostrov-Peceneaga, Peceneaga-Turcoaia, Măcin-Igliţa–Carcaliu, T. Vladimirescu, R3, dig loc. Chilia Veche, dig loc. Măcin, dig loc. Smârdan – jud. Tulcea.

**Se situează în faza a III-a de apărare următoarele sectoare de dig:**

* Gorgova, R4, dig şosea Măcin-Smârdan, dig loc. Nufăru-Victoria - jud. Tulcea.

**2.** **Situaţia meteorologică în intervalul 23.04.2018, ora 08.00 –24.04.2018, ora 06.00**

**În ţară,** vremea a fost deosebit de caldă. Începând cu orele amiezii, au fost înnorări în nord-vestul, nordul și centrul țării, la deal și la munte, iar după-amiază și în orele serii și în extremitatea de sud-est, în timp ce în celelalte regiuni cerul a fost variabil spre mai mult senin. A plouat sub formă de aversă și s-au semnalat descărcări electrice în Crișana, jumătatea de nord a Dobrogei, pe arii restrânse în zona Carpaților de Curbură și cu totul izolat în nordul Banatului și în Maramureș. Vântul a suflat slab și moderat cu intensificări în zona montană și pe spații mici din Transilvania și Delta Dunării. Stratul de zăpadă s-a menținut în zona montană la peste 1800 m altitudine cu grosimi pe platformele stațiilor meteorologice de până la 145 cm în Masivul Făgăraș. Temperaturile maxime s-au încadrat între 18 grade la Sulina și 31 de grade la Calafat. La ora 06.00 valorile termice erau cuprinse între 3 grade la Miercurea Ciuc și 19 grade la Șiria.

**Observație:** începând de ieri, de la ora 06.00, au fost în vigoare 9 mesaje de atenționare cod galben de fenomene meteorologice periculoase imediate, emise după cum urmează: 4 de către CNPM București pentru Muntenia; câte 2 de către SRPV Bacău și SRPV Timișoara și 1 de către SRPV Cluj-Napoca.

**La Bucureşti,** vremea a fost frumoasă și deosebit de caldă. În condițiile unui cer mai mult senin, temperatura maximă a fost de 27 de grade la Afumați, 28 de grade la Băneasa și 29 de grade la Filaret. Vântul a suflat slab și moderat. La ora 06.00 se înregistrau 10 grade la stația meteo Băneasa, 11 grade la Afumați și 14 grade la Filaret.

**3. Prognoza meteorologică în intervalul 24.04.2018, ora 08.00 –25.04.2018, ora 08.00**

**În ţară,** vremea va fi deosebit de caldă, dar va deveni în general instabilă în majoritatea regiunilor. În jumătatea de nord a țării și pe arii restrânse, după orele amiezii, în cea de sud, vor fi înnorări temporar accentuate, averse, descărcări electrice și intensificări de scurtă durată ale vântului. Ploile vor avea și caracter torențial, izolat mai însemnate cantitativ și vor fi condiții de grindină. Temperaturile maxime vor avea valori de la 17...18 grade în nordul litoralului, până în jur de 30 de grade în Oltenia și în Muntenia, iar cele minime vor fi cuprinse între 7 și 15 grade.

**La Bucureşti,** vremea va fi în continuare deosebit de caldă, astfel că temperatura maximă va fi în jurul valorii de 29 de grade, iar minima de 12...14 grade. Cerul va fi variabil, cu înnorări temporar accentuate după orele amiezii, când se vor semnala averse, descărcări electrice și intensificări de scurtă durată ale vântului.

**4. Buletin nivometeorologic pentru masivele Bucegi şi Făgăraş (versantul nordic) emis pentru perioada 23.04.2018, ora 21.00 – 26.04.2018, ora 21.00**

**Starea vremii şi evoluţia stratului de zăpadă în ultimele 24 de ore:**

Vremea a fost, în general, frumoasă şi caldă. Cerul a fost variabil. Vântul a suflat slab şi moderat, cu intensificări de 60 km/h pe creste în Bucegi. Izolat pe crestele din Bucegi s-a semnalat ceaţă. Stratul de zăpadă a scăzut cu până la 9 cm, iar la ora 15 acesta măsura: 147 cm la Bâlea-Lac şi 129 cm la Vf. Omu.

**Evoluţia vremii în intervalul 23.04.2018, ora 21.00 – 26.04.2018, ora 21.00:**

**Intervalul 23.04.2018, ora 21.00 – 24.04.2018, ora 21.00:**

Vremea va deveni, în general, instabilă. Noaptea cerul va fi variabil, iar în cursul zilei va prezenta înnorări temporar accentuate şi pe arii relativ extinse se vor semnala averse de ploaie însoțite de descărcări electrice. Izolat vor fi și condiții de grindină. Pe arii restrânse cantitățile de precipitații vor depăși 15 l/mp. Vântul va sufla slab și moderat, cu intensificări temporare în cursul zilei, când rafalele vor depăşi 50-60 km/h, mai ales pe creste.

**Peste 1800 m:** temperaturi minime: 0...6 gr.C; temperaturi maxime: 6...11 gr.C;

**Sub 1800 m:** temperaturi minime: 6...9 gr.C; temperaturi maxime: 11...17 gr.C.

**Intervalul 24.04.2018, ora 21.00 – 26.04.2018, ora 21.00:**

Vremea va fi deosebit de caldă pentru această perioadă şi uşor instabilă. Cerul va fi variabil, cu unele înnorări temporare în cursul zilelor, când pe arii restrânse se vor semnala averse slabe de ploaie. Vântul va sufla slab și moderat, cu intensificări locale, mai ales pe creste.

**Peste 1800 m:** temperaturi minime: 1...6 gr.C;temperaturi maxime: 6...14 gr.C;

**Sub 1800 m:** temperaturi minime: 5...8 gr.C; temperaturi maxime: 13...19 gr.C.

**Stabilitatea şi evoluţia stratului de zăpadă**

**La altitudini de peste 1800 m:** datorită temperaturilor ridicate şi a precipitaţiilor sub formă de ploaie stratul de zăpadă, deja umezit în profunzime, se va îngreuna, iar procesul de topire va continua. Pe pantele cu grad ridicat de înclinare, unde se regăsesc depozite însemnate de zăpadă, se mai pot declanşa avalanşe de topire, atât spontan cât şi la supraîncărcări cu turişti sau schiori, din care unele de profunzime.

***II. CALITATEA APELOR***

**Pe râurile interioare**

**S.G.A. Bistriţa-Năsăud,** **G.N.M.-C.J.** **Bistriţa-Năsăud** **și A.P.M. Bistriţa-Năsăud** informează despre producerea la data de 23.04.2018, la ora 10:40, a unei poluări a pârâului Valea Băilor și a râului Someșul Mare în aval de confluenţa cu acesta cu ape de mină provenite din galeria Gheorghiu din cadrul perimetrului minier închis Valea Vinului aparţinând Conversmin S.A. G.N.M.-C.J. Bistriţa-Năsăud și A.P.M. Bistriţa-Năsăud s-au deplasat la faţa locului pentru investigaţii după ce personalul de la staţia de epurare ape de mină Valea Vinului a raportat modificarea culorii apei evacuate din galeria Gheorghiu în ruginiu. Reprezentanţii S.G.A. Bistriţa-Năsăud au prelevat probe de apă de la ieșirea din galerie, din aval și din amonte de confluenţa cu Valea Băilor și din aval de staţia de epurare Valea Vinului. Nu s-a înregistrat mortalitate piscicolă. Se va reveni cu informaţii.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Prahova** informează despre producerea la data de 23.04.2018, în jurul orei 11.00, a unei poluări a aerului cu impact local ca urmare a unor emisii de gaze dintr-o conductă de transport O.M.V. Petrom la intrarea în orașul Plopeni dinspre comuna Păulești, în vecinătatea DJ 102. Conducta este depresurizată în perioada 23-27.04.2018 ca urmare a intrării în revizie a staţiei LTS Boldești. Se va reveni cu informaţii.

**G.N.M.-C.J. Hunedoara** informează despre producerea la data de 23.04.2018, în jurul orei 15.30, unei poluări a aerului în urma antrenării în atmosferă de către vântul puternic a particulelor de pe compartimentul 1 al depozitului de zgură și cenușă Bejan (comuna Șoimuș) aparţinând Complexului Energetic Hunedoara. Comisarii G.N.M.-C.J. Hunedoara s-au deplasat la faţa locului pentru investigaţii, iar personalul laboratorului A.P.M. Hunedoara a prelevat probe de aer. S.C.E.H. –S.E. Deva a intervenit pentru umectarea compartimentului 1 al depozitului cu 2 autospeciale din dotarea serviciului propriu pentru situaţii de urgenţă.

**Agenţia Naţională pentru Protecţia Mediului** informează că din rezultatele analizelor efectuate în intervalul 20-22.04.2018 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**G.N.M.-C.J. Argeș și Garda Forestieră Ploiești** informează că la data de 22.04.2018, în jurul orei 14.00, s-a produs un incendiu de pădure în zona Cetăţii Poenari, în cadrul Ocolului Silvic Poiana Cerbului (comuna Arefu, jud. Argeș). Au fost afectate 10 ha de litieră. După mobilizarea unor importante forţe I.S.U., incendiul a fost localizat pe o suprafaţă de cca 1 ha, fiind sub control. Se intervine în continuare pentru stingere. Se va reveni cu informaţii.

**Garda Forestieră Suceava:**

-informează despre producerea, la data de 22.04.2018, la ora 12.00, unui incendiu de pădure în zona localităţii Ciprian Porumbescu, în cadrul Ocolului Silvic Solca, jud. Suceava, suprafaţa afectată-0,07 ha de litieră, stins în aceeași zi, la ora 13.00, de către personalul silvic, pompierii civili și cetăţeni;

-revine cu informaţii despre incendiul de pădure izbucnit la data de 21.04.2018, la ora 13.00, în zona localităţii Asău, în cadrul Ocolului Silvic Comănești, jud. Bacău. Acesta a afectat o suprafaţă totală de 3 ha de litieră și a fost stins la data de 22.04.2018, la ora 22.00, de către personalul silvic, pompierii militari și civili, poliţiști, jandarmi și cetăţeni.

**G.N.M.-C.J. Arad** informează despre un incendiu de vegetație în desfășurare în data de 23.04.2018 în cadrul fondului forestier din administrarea R.P.L. O.S. Bârzava (ocol privat) în zona comunei Vărădia de Mureș, suprafața afectată fiind de cca 7 ha. Echipajele I.S.U. Arad și S.V.S.U. Vărădia de Mureș au intervenit pentru stingere. Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE